Sewejarige se liggaam in plaasdam gekryArgieffoto: Phillip Bruwer Die liggaam van ŉ sewejarige seun wat sedert Woensdagmiddag vermis was, is Donderdagoggend in ŉ plaasdam in die Randfontein-omgewing aan die Wes-Rand gevind. Athlenda Mathe, woordvoerder van Netcare 911, het gesê die seun se ouers het hom Woensdagmiddag vir die laaste keer omstreeks 15:00 gesien. “Toe hulle die seun nie kon opspoor nie, is die polisie en ander owerhede ontbied wat ure lank na hom gesoek het,” het Mathe gesê. Polisieduikers is onder meer ook ontbied om in die plaasdam na die seun te soek. Sy liggaam is omstreeks 01:20 in die dam gevind. Die vermoede bestaan dat hy verdrink het. “Ongelukkig kon daar niks vir hom gedoen word nie en hy is deur paramedici van Netcare 911 op die toneel dood verklaar,” het sy gesê. Mathe het ŉ beroep op ouers en voogde gedoen om ekstra waaksaam te wees oor hul kinders as daar waterbronne in die omgewing is. Die polisie ondersoek die voorval.